ลุ้น SET เปิดบวก! คลายกังวลตัวเลขเงินเฟ้อสหรัฐฯ สอดคล้องคาดการณ์
ลุ้น SET เปิดบวก หลังคลายกังวลตัวเลขเงินเฟ้อสหรัฐฯ สอดคล้องคาดการณ์ หนุนตลาดปรับตัวขึ้น และรอปัจจัยใหม่เข้าหนุนต่อ แนวต้าน 1,685-1690 จุด แนวรับ 1,665-1,670 จุด
13 ม.ค. 2565

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า แนวโน้มดัชนีตลาดหุ้นไทยเช้านี้คาดว่าจะแกว่งตัวขึ้นได้ หลังจากการประกาศตัวเลขเงินเฟ้อสหรัฐฯเมื่อคืนนี้ออกมาไม่ได้เซอร์ไพร์สตลาด ส่งผลให้นักลงทุนคลายความกังวล ทำให้ตลาดหุ้นสหรัฐฯเมื่อคืนนี้ยังปรับตัวขึ้นต่อเนื่อง และตลาดหุ้นในภูมิภาคเอเชียที่เปิดมาเช้านี้ส่วนใหญ่ปรับตัวขึ้นเช่นกัน
ส่วนปัจจัยในประเทศยังไม่มีปัจจัยใหม่ที่เข้ามาเป็นปัจจัยหนุนต่อดัชนี มองว่าการแกว่งตัวขึ้นของดัชนีจะการแกว่งตัวในกรอบแคบๆ โดยให้แนวต้าน 1,685-1690 จุด แนวรับ 1,665-1,670 จุด